Smykker, pung og telefon måtte en 17-årig ung mand aflevere, da han på vej hjem fra en bytur bliver udsat for gaderøveri. Røveriet sker på Nyhavnsgade i Aalborg halv seks lørdag morgen, da en gruppe på fem til seks personer passer den unge mand op. - De har ingen våben med, men samler sig om ham og truer ham til at udlevere sine ejendele, fortæller Bruno Brix, Vagthavende ved Nordjyllands Politi. Gerningsmændene løber efter røveriet fra stedet. Nordjyllands Politi hører gerne fra dig, hvis man skulle have set en gruppe løbe fra Nyhavnsgade i Aalborg i de tidlige morgentimer. Den 17-årige har det efter omstændighederne godt, oplyser Nordjyllands Politi.
En 17-årig mand fik en dårlig slutning på en bytur, da han tidligt lørdag morgen bliver passet op af en gruppe gerningsmænd, der frarøver ham sine ejendele.